પંચમહાલ જિલ્લો એટલે ગીરી કંદરાઓ અને આદિવાસી જનજીવનથી ધબકતો પ્રદેશ. પંચમહાલ જિલ્લાના શહેરા તાલુકાના પાલીખંડા ગામે પાંડવોના સમયગાળાનું શ્રી મરડેશ્વર મહાદેવનું અતિ પ્રાચીન મંદિર. આ મંદિરના અસ્તિત્વ વિશે એક દંતકથા મુજબ પાંડવો તેમના વનવાસના સમયગાળા દરમ્યાન જંગલોમાં છુપાતા વિચરતા હતાં. તેમના આ અજ્ઞાત વાસનો એક તબક્કો પાંડવો એ પંચમહાલના હિડંબાવન તરીકે ઓળખાતા જંગલમાં ગાળ્યો હતો તેના કેટલાક પુરાવા પુરાતત્વ વિભાગને પ્રાપ્ત થયા છે. એક લોક વાયકા અનુસાર અજ્ઞાત દરમ્યાન ભીમ જંગલમાં વિચરતા હતાં ત્યારે હિડંબા ભીમથી મોહિત થઈ ગઈ હતી. આ હિડંબાએ ભીમ સાથે ઘડીયા લગ્ન કર્યા હતાં. તેના પુરાવા રૂપે શહેરાથી 45 કિ.મી.ના અંતરે કળેશ્રીની નાળ ખાતે ભીમની ચોરી આજે પણ મોજૂદ છે.